ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Ιανουαρίου 1994 για τη θέσπιση πολυετούς προγράμματος για την ανάπτυξη των κοινοτικών στατιστικών σχετικά με την έρευνα, την ανάπτυξη και την καινοτομία (94/78/ΕΚ, Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας ύποψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 187,

τη πρόταση της Επιτροπής,(1)

τη γνώμη του Ευρωπαϊκού Κοινοβουλίου(2) ,

τη γνώμη της Οικονομικής και Κοινωνικής Επιτροπής(3) ,

Εκτιμώντας:

ότι είναι αναγκαία η ενίσχυση των στατιστικών σχετικά με την έρευνα, την ανάπτυξη και την καινοτομία για τη σύγκριση και ανάλυση εθνικών πολιτικών-

ότι το ψήφισμα του Συμβουλίου της 19 Ιουνίου 1989 για την εφαρμογή ενός σχεδίου ενεργειών με προτεραιότητα στον τομέα της στατιστικής πληροφόρησης: στατιστικό πρόγραμμα των Ευρωπαϊκών Κοινοτήτων (1989-1992)(4) , τόνισε την ανάγκη για ένα γενικό και συνεκτικό πλαίσιο που προορίζεται να ανταποκριθεί στις κοινοτικές απαιτήσεις σε θέματα στατιστικής πληροφόρησης, εξασφαλίζοντας την προσέγγιση των μεθόδων και μια κοινή βάση εννοιών, ορισμών και κανόνων-

ότι η απόφαση 93/464/ΕΟΚ του Συμβουλίου της 22ας Ιουλίου 1992(5) θεσπίζει πρόγραμμα-πλαίσιο για τις δράσεις προτεραιότητας στον τομέα της στατιστικής πληροφόρησης 1993 έως 1997-

ότι ο σχεδιασμός πολιτικών που στοχεύουν να ενθαρρύνουν την πρόοδο απαιτεί ακριβή και τεκμηριωμένη γνώση σχετικά με τις τάσεις στις προσπάθειες έρευνας και τεχνολογίας-

ότι έχουν επινοηθεί στατιστικοί δείκτες για να υποστηρίζουν τη διαχείριση των πολιτικών επιστήμης και τεχνολογίας στα κράτη μέλη και στην Κοινότητα ως σύνολο-

ότι οι εν λόγω στατιστικοί δείκτες είναι συμπληρωματικοί και ουσιαστικοί σε άλλους τομείς και προγράμματα προτεραιότητας της Κοινότητας, όπως π. χ. το πρόγραμμα SPRINT(6) που αφορά την καινοτομία και τη μεταφορά τεχνολογίας, καθώς και το περιφερειακό πρόγραμμα STRIDE(7) -

ότι τα ειδικά προγράμματα που απαιτούνται για την εφαρμογή τόσο των προγραμμάτων-πλαισίων για κοινοτική έρευνα και τεχνολογική ανάπτυξη, όσο και των προγραμμάτων-πλαισίων αυτών καθαυτών, χρειάζονται στοιχεία από ένα σύστημα στατιστικής πληροφόρησης σχετικά με την έρευνα και την τεχνολογική ανάπτυξη-

ότι ο όγκος της υφιστάμενης στατιστικής πληροφόρησης ποικίλλει σε κάθε κράτος μέλος και ότι τα δεδομένα που υπάρχουν δεν είναι πάντοτε συγκρίσιμα-

ότι η εφαρμογή ενός συστήματος στατιστικής πληροφόρησης για την έρευνα, την ανάπτυξη και την καινοτομία απαιτεί μία ακολουθία αλληλεξαρτημένων δράσεων αρχίζοντας από την αξιολόγηση των αναγκών μέχρι τη διάδοση της πληροφορίας, και ότι η δράση αυτή πρέπει να οργανωθεί σε ένα συνεκτικό πλαίσιο-

ότι, για να διασφαλιστεί η χρησιμότητα και συγκρισμότητά τους, οι λεπτομέρειες των δεδομένων που παρέχουν τα κράτη μέλη στην Επιτροπή πρέπει να καθοριστούν από την Επιτροπή λαμβανομένων υπόψη των εργασιών που έχουν πραγματοποιηθεί από τον ΟΟΣΑ, την UNESCO και άλλους διεθνείς οργανισμούς-

ότι η διαδικασία συλλογής δεδομένων για τη βιομηχανία και τις διοικήσεις πρέπει να απλοποιηθεί όσο γίνεται περισσότερο, ταυτόχρονα όμως πρέπει να διατηρείται η ποιότητα των δεδομένων, πράγμα που είναι δυνατό μέσω της ανάπτυξης των κατάλληλων βασικών στατιστικών εργαλείων-

ότι είναι ουσιαστικό να συντονίζονται οι εξελίξεις στις επίσημες στατιστικές έρευνας, ανάπτυξης και καινοτομίας, έτσι ώστε να ανταποκρίνονται στις βασικές διεθνείς, κοινοτικές, εθνικές και περιφερειακές απαιτήσεις με το ελάχιστο δημόσιο και ιδιωτικό κόστος- ότι ο συντονισμός αυτός μπορεί να επιτευχθεί κατά τον καλύτερο και αποτελεσματικότερο τρόπο στα πλαίσια των καθιερωμένων διαδικασιών-

τη γνώμη της Επιτροπής Επιστημονικής και Τεχνολογικής Έρευνας (CREST),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται το πολυετές πρόγραμμα (1993-1997) για την ανάπτυξη των κοινοτικών στατιστικών σχετικά με την έρευνα, την ανάπτυξη και την καινοτομία (στο εξής αποκαλούμενο "το πρόγραμμα").

Άρθρο 2

1. Το πρόγραμμα λήγει στις 31 Δεκεμβρίου 1997.

2. Οι κοινοτικοί χρηματοδοτικοί πόροι που κρίνονται αναγκαίοι για την εφαρμογή του προγράμματος, ανέρχονται σε 2,9 εκατομμύρια Ecu στα πλαίσια των δημοσιονομικών προοπτικών 1993-1997.

3. Η αρμόδια επί του προϋπολογισμού αρχή καθορίζει τις διαθέσιμες πιστώσεις για κάθε οικονομικό έτος, λαμβάνοντας υπόψη τις αρχές της καλής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων(8) .

Άρθρο 3

Οι στόχοι του προγράμματος είναι οι ακόλουθοι:

α) η δημιουργία ενός κοινοτικού πλαισίου αναφοράς για στατιστικές σχετικά με την έρευνα, την ανάπτυξη και την καινοτομία, το οποίο θα καθορίζει τις καταλληλότερες έννοιες και μεθόδους τόσο για την υποστήριξη των αντίστοιχων κοινοτικών πολιτικών, όσο και για την ικανοποίηση των αναγκών των εθνικών, περιφερειακών και τοπικών διοικήσεων, διεθνών οργανισμών, οικονομικών φορέων, επαγγελματικών ενώσεων και του ευρέος κοινού-

β) η καθιέρωση ενός κοινοτικού συστήματος στατιστικής πληροφόρησης για την έρευνα, την ανάπτυξη και την καινοτομία-

γ) η προαγωγή και η υποστήριξη της εναρμόνισης των στατιστικών σχετικά με την έρευνα, την ανάπτυξη και την καινοτομία στα κράτη μέλη-

δ) η διευκόλυνση της διάδοσης συγκρίσιμων πληροφοριών.

Άρθρο 4

Με σκοπό την επίτευξη των στόχων που αναφέρονται στο άρθρο 3, η Επιτροπή, σε συνεργασία με τα κράτη μέλη, θα εκτελέσει το ακόλουθο έργο, σύμφωνα με το σχέδιο δράσης που καθορίζεται στο παράρτημα:

α) ανάλυση και αξιολόγηση των απαιτήσεων των χρήστων, υπό την προϋπόθεση να είναι εφικτές και βάσει της αποτελεσματικότητας ανάλογα με το κόστος, έτσι ώστε να ορίζονται δράσεις και προτεραιότητες, για στατιστικές σχετικά με την έρευνα, την ανάπτυξη και την καινοτομία-

β) βελτίωση, όπου αυτό είναι αναγκαίο, του υπάρχοντος μεθοδολογικού πλαισίου-

γ) προσδιορισμός των υφισταμένων στατιστικών πληροφοριών σχετικά με την έρευνα, την ανάπτυξη και την καινοτομία-

δ) καθορισμός των οργανωτικών και τεχνικών συστατικών ενός κοινοτικού συστήματος στατιστικής πληροφόρησης σχετικά με την έρευνα, την ανάπτυξη και την καινοτομία, συμπεριλαμβανομένων των στατιστικών των δραστηριοτήτων έρευνας και ανάπτυξης, που χρηματοδοτούνται από την Κοινότητα-

ε) πραγματοποιήση πρότυπων ερευνών-

στ) ανάπτυξη βασικών στατιστικών εργαλείων.

Για την εκτέλεση των εν λόγω καθηκόντων, η Επιτροπή, αξιοποιεί τα υφιστάμενα όργανα, πηγές πληροφοριών και διαδικασίες, συμπεριλαμβανομένων των εργασιών και των υφισταμένων δεδομένων του ΟΟΣΑ, της UNESCO και άλλων διεθνών οργανισμών.

Οι ειδικές δράσεις του προγράμματος αυτού υλοποιούνται σύμφωνα με την απόφαση 93/464/ΕΟΚ.

Άρθρο 5

Οι ειδικές δράσεις της Επιτροπής σε θέματα συλλογής και παρουσίασης στατιστικών δεδομένων από τα κράτη μέλη, εγκρίνονται σύμφωνα με τη διαδικασία που προβλέπεται στο άρθρο 6 της απόφασης 93/464/ΕΟΚ.

Για την εφαρμογή του προγράμματος, η Επιτροπή βασίζεται στις γνώσεις εθνικών εμπειρογνωμόνων, ιδίως στον τομέα της έρευνας και τεχνολογικής ανάπτυξης.

Άρθρο 6

Τα κράτη μέλη διαπιστώνουν και αναλύουν τις ανάγκες των εθνικών χρηστών για κοινοτικά δεδομένα σχετικά με τις στατιστικές που αφορούν την έρευνα, την τεχνολογική ανάπτυξη και την καινοτομία και διαβιβάζουν τις κατάλληλες πληροφορίες, στο μέτρο που είναι διαθέσιμες, στην Επιτροπή εντός οκτώ μηνών από την έγκριση της παρούσας απόφασης. Η Επιτροπή συντονίζει τις εν λόγω δραστηριότητες.

Άρθρο 7

Για το έργο που αναφέρεται στο άρθρο 4, τα κράτη μέλη διαβιβάζουν τις υφιστάμενες στατιστικές σχετικά με την έρευνα, την ανάπτυξη και την καινοτομία καθώς και πληροφορίες όσον αφορά τη μεθοδολογία που χρησιμοποιείται για τη συλλογή των εν λόγω στατιστικών, συμπεριλαμβανομένων των δεδομένων που έχουν χαρακτηρισθεί από τα κράτη μέλη ως επιστευτικά με βάση εθνικές νομοθεσίες ή πρακτικές σε θέματα στατιστικού απορρήτου, σύμφωνα με τον κανονισμό (Ευρατόμ, ΕΟΚ) αριθ. 1588/90 του Συμβουλίου της 11ης Ιουνίου 1990 σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο(9) .

Άρθρο 8

α) Η Επιτροπή υποβάλει το 1995 στο Συμβούλιο ενδιάμεση έκθεση, συνοδευόμενη, ενδεχομένως, από προτάσεις, που θα κρίνει κατάλληλες, ιδίως όσον αφορά το μεθοδολογικό πλαίσιο που αναφέρεται στο άρθρο 4 στοιχείο β) και την εφαρμογή ενός συστήματος τακτικής συλλογής εναρμονισμένων στατιστικών σχετικά με την έρευνα, την ανάπτυξη και την καινοτομία, με βάση την εν λόγω μεθοδολογία, καθώς και για την κάλυψη των απαιτήσεων της κοινοτικής πολιτικής έρευνας και τεχνολογικής ανάπτυξης και καινοτομίας, καθώς και των απαιτήσεων για περιφερειακά δεδομένα για τις διαρθρωτικές πολιτικές.

β) Η Επιτροπή θα υποβάλει τελική έκθεση το 1998, προκειμένου να αξιολογηθεί η εφαρμογή του προγράμματος.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 24 Ιανουαρίου 1994.

Για το Συμβούλιο

Ο Πρόεδρος

Γ. ΜΩΡΑΪΤΗΣ

(1) ΕΕ αριθ. C 122 της 14. 5. 1992, σ. 14.

(2) ΕΕ αριθ. C 115 της 26. 4. 1993, σ. 213.

(3) ΕΕ αριθ. C 332 της 16. 12. 1992, σ. 77.

(4) ΕΕ αριθ. C 161 της 28. 6. 1989, σ. 1.

(5) ΕΕ αριθ. L 219 της 28. 8. 1993, σ. 1.

(6) ΕΕ αριθ. L 112 της 25. 4. 1989, σ. 12.

(7) ΕΕ αριθ. C 196 της 4. 8. 1990, σ. 18.

(8) ΕΕ αριθ. L 356 της 31. 12. 1977, σ. 1 (Ενημερωμένο κείμενο: ΕΕ αριθ. C 80 της 25. 3. 1991, σ. 1).

(9) ΕΕ αριθ. L 151 της 15. 6. 1990, σ. 1.

ΠΑΡΑΡΤΗΜΑ

ΣΧΕΔΙΟ ΔΡΑΣΗΣ ΓΙΑ ΤΗΝ ΑΝΑΠΤΥΞΗ ΤΩΝ ΚΟΙΝΟΤΙΚΩΝ ΣΤΑΤΙΣΤΙΚΩΝ ΣΧΕΤΙΚΑ ΜΕ ΤΗΝ ΕΡΕΥΝΑ, ΤΗΝ ΑΝΑΠΤΥΞΗ ΚΑΙ ΤΗΝ ΚΑΙΝΟΤΟΜΙΑ α) Ανάλυση και αξιολόγηση των απαιτήσεων των χρήστων για στατιστικές σχετικά με την έρευνα, την ανάπτυξη και την καινοτομία

Ο στόχος είναι η συλλογή πληροφοριών σχετικά με τους κύριους χρήστες και η ανάλυση των απαιτήσεων των εν λόγω χρήστων, δηλαδή των κοινοτικών οργάνων, της επιτροπής CREST, των εθνικών περιφερειακών και τοπικών διοικήσεων, των διεθνών οργανισμών και των οικονομικών φορέων.

Για να διευκολυνθεί ο μακροπρόθεσμος σχεδιασμός και η σύγκλιση των στατιστικών δράσεων σε διεθνές, κοινοτικό, εθνικό και περιφερειακό επίπεδο, η ανάλυση θα λαμβάνει υπόψη της τις μακροπρόθεσμες απαιτήσεις.

β) Βελτίωση, όπου αυτό είναι αναγκαίο, του υπάρχοντος μεθοδολογικού πλαισίου

Στόχος είναι να δημιουργηθεί ένα πλαίσιο αναφοράς για στατιστικές σχετικά με την έρευνα, την ανάπτυξη και την καινοτομία, τόσο για υφιστάμενα δεδομένα σε εθνικό επίπεδο όσο και για τη συλλογή πρόσθετων δεδομένων σε κοινοτικό επίπεδο. Αυτό το πλαίσιο αναφοράς θα αυξήσει τη συγκρισιμότητα των δεδομένων μεταξύ των διαφόρων κρατών μελών.

Περαιτέρω ανάπτυξη της μεθοδολογίας θα πραγματοποιηθεί σε στενή συνεργασία και μέσα στα πλαίσια που θέτει ο ΟΟΣΑ, ώστε να αξιοποιηθεί πλήρως το έργο που έχει επιτελέσει ο εν λόγω οργανισμός στην πράξη και με σκοπό να εξασφαλιστεί η συγκρισιμότητα με τρίτες χώρες. Όπου δεν υπάρχει ήδη κατάλληλη ή εφαρμόσιμη μεθοδολογία, η Επιτροπή θα πρωτοστατήσει και θα αναλάβει την πρωτοβουλία για την ανάπτυξη πλαισίου που θα ανταποκρίνεται στις ειδικές ανάγκες της Κοινότητας.

Η μεθοδολογία θα χρησιμοποιηθεί ως το βασικό εργαλείο εναρμόνισης για την ανάπτυξη των επίσημων κοινοτικών στατιστικών σχετικά με την έρευνα, την ανάπτυξη και την καινοτομία και ως συνιστώμενο πλαίσιο για μη επίσημες στατιστικές.

Η περαιτέρω μεθοδολογική ανάπτυξη θα διατυπωθεί σε εγχειρίδια, τα οποία θα εγκριθούν σε κοινοτικό επίπεδο.

γ) Προσδιορισμός των υφισταμένων στατιστικών πληροφοριών σχετικά με την έρευνα, την ανάπτυξη και την καινοτομία

Για να αναπτυχθεί η μεθοδολογία και το σύστημα πληροφόρησης, πρέπει να διερευνηθεί η έκταση της υφιστάμενης πληροφόρησης σχετικά με την έρευνα, την ανάπτυξη και την καινοτομία. Στόχος είναι να διαπιστωθεί η έκταση των προσπελάσιμων δεδομένων στα κράτη μέλη, καθώς και οι διαφορές μεταξύ των κρατών μελών. Η γνώση αυτή είναι απαραίτητη για την συλλογή ταυτόσημων και συγκρίσιμων δεδομένων. Τονίζει και προβάλλει το σημείο όπου πρέπει να καταβληθεί ειδική προσπάθεια για την προώθηση και υποστήριξη της εναρμόνισης των στατιστικών σχετικά με την έρευνα, την ανάπτυξη και την καινοτομία.

δ) Καθορισμός των οργανωτικών και τεχνικών συστατικών ενός ευρωπαϊκού συστήματος στατιστικής πληροφόρησης σχετικά με την έρευνα, την ανάπτυξη και την καινοτομία

Θα δοθούν προτεραιότητες στα ακόλουθα:

Πόροι:

- Τρόποι χρηματοδότησης των δραστηριοτήτων έρευνας και ανάπτυξης (τόσο του ιδιωτικού όσο και του δημόσιου τομέα),

- Προσωπικό έρευνας και ανάπτυξης (Ε & Α),

- Δαπάνες έρευνας και ανάπτυξης, ανά τομέα (επιχείρηση, κράτος, ανώτερη εκπαίδευση).

Αποτελέσματα:

- Τεχνολογική καινοτομία στις επιχειρήσεις

- Ανταλλαγή αγαθών και υπηρεσιών υψηλής τεχνολογίας

Σε περιοστασιακή βάση, θα αναληφθούν επίσης εργασίες σχετικά με τις άμεσες συνέπειες της έρευνας στα διπλώματα ευρεσιτεχνίας και στη βιβλιογραφία.

Τα δεδομένα θα ταξινομούνται σύμφωνα με ευρωπαϊκές ονοματολογίες (NABS, NACE REV. 1 κ.λπ.). Θα δοθεί ιδιαίτερη προσοχή στην περιφερειακή διάσταση.

Τα δεδομένα θα αποθηκεύονται σε βάσεις δεδομένων οι οποίες θα περιλαμβάνουν:

1. εναρμονισμένα δεδομένα σχετικά με την έρευνα, την ανάπτυξη και την καινοτομία,

2. εθνικά δεδομένα που θα συλλέγονται σύμφωνα με εθνικές πρακτικές οι οποίες δεν είναι ακόμη πλήρως εναρμονισμένες,

3. δεδομένα που συλλέγονται από την Επιτροπή.

ε) Πραγματοποίηση πρότυπων δοκιμαστικών ερευνών

Η βελτίωση της διαθεσιμότητας των δεδομένων σχετικά με την έρευνα, την ανάπτυξη και την καινοτομία απαιτεί μερικές φορές την εκτέλεση πρότυπων δοκιμαστικών ερευνών ώστε να δοκιμαστεί το εφικτό ορισμένων τρόπων συλλογής δεδομένων. Οι πρότυπες δοκιμαστικές έρευνες θα προετοιμάσουν το δρόμο για τακτική συλλογή δεδομένων που θα βασίζεται στη μεθοδολογία. Οι εν λόγω πρότυπες δοκιμαστικές έρευνες θα εκτελούνται σύμφωνα με τις έννοιες και μεθόδους που θα αναπτυχθούν στη μεθοδολογία.

στ) Ανάπτυξη των βασικών στατιστικών εργαλείων

Τα βασικά στατιστικά εργαλεία πρέπει να αναπτυχθούν έτσι ώστε να απλοποιηθούν, όσο γίνεται περισσότερο, οι διαδικασίες συλλογής δεδομένων για προμηθευτές, και ιδίως για να ελαχιστοποιηθούν οι επιβαρύνσεις που επιβάλλονται στις επιχειρήσεις, ενώ θα διατηρείται η ποιότητα των δεδομένων. Αυτά τα στατιστικά εργαλεία θα περιλαμβάνουν μητρώα, τεχνικές ηλεκτρονικής ανταλλαγής δεδομένων (EDI), συστήματα ταξινόμησης, δειγματοληψίες, ερωτηματολόγια, εργαλεία επεξεργασίας ερευνών και συστήματα ανάλυσης δεδομένων.